শোভন হাসল, "বিকেলের লাস্ট বাসটা বেরিয়ে যেতে হাল ছেড়ে দিয়েছিলাম জানিস? ভেবে নিয়েছিলাম আজ আর আসতে পারছিস না। ফোনও তো নেই তোর যে জিজ্ঞেস করবো কী হল। নাচার হয়ে শেষে পরশু যে বুথটা থেকে আমার মোবাইলে ফোন করে আজ আসবি বলেছিলি তাতেই কলব্যাক করলাম। কিন্তু ফোনটা বেজে গেল। যা রাগটা হচ্ছিল আমার! ইশকুলের সব ছেলেপুলেকে বলে দিয়েছি আজ তাদের নতুন দিদিমনি আসছে, তারা সব এসে অপেক্ষা করে রয়েছে দুপুর থেকে, আর তুই প্রথম দিনেই কথার খেলাপ করলি।"